Άρης και Παναθηναϊκός αναδείχθηκαν ισόπαλοι με σκορ 1-1 στο «Κλεάνθης Βικελίδης», στο ντέρμπι της 12ης αγωνιστικής της Σούπερ Λίγκας, μετά από ένα συναρπαστικό παιχνίδι που είχε ωστόσο και αρνητικό πρωταγωνιστή τον διαιτητή Τζοβάρα με τον βοηθό Νικολακάκη...



Οι «κιτρινόμαυροι» κέρδισαν δύο πέναλτι, στο 5’ και το 14’, με το δεύτερο μάλιστα να είναι στην… φαντασία διαιτητή και βοηθού! Ο Γκάμα δεν μπόρεσε να νικήσει τον Διούδη στο πρώτο αλλά ο Γιουνές τα κατάφερε καλύτερα στη δεύτερη περίπτωση κι έτσι άνοιξε το σκορ για την ομάδα του. Μάλιστα, ο Βέλεθ είχε την ευκαιρία να «κλειδώσει» τη νίκη για λογαριασμό του Άρη, αλλά η κεφαλιά του στο 84ο λεπτό σταμάτησε στο δοκάρι της αντίπαλης εστίας!



Κι αφού δεν ήρθε το 2-0, ήρθε το 1-1 από το «τριφύλλι», που έπαιζε από το 89' με δέκα παίκτες λόγω αποβολής του Μακέντα με δεύτερη κίτρινη κάρτα αλλά δεν είχε αφήσει το ματς... Με τον Μπουζούκη να ανατρέπεται καθαρά -αυτή την φορά- από τον Σιώπη, τον Τζοβάρα να υποδεικνύει την παράβαση και τον Χατζηγιοβάνη να στέλνει η μπάλα με εκτέλεση α λα Πανένκα στα δίχτυα του Κουέστα!



Διαμορφώνοντας στο τρίτο λεπτό των καθυστερήσεων το τελικό 1-1, αποτέλεσμα που έστειλε -ταυτόχρονα με τη νίκη της ΑΕΚ στη λίγο αργότερα- τον Παναθηναϊκό στην πέμπτη θέση της βαθμολογίας και τον Άρη στην έκτη.



Τα highlights:







Το ματς:



Στο πρώτο ημίχρονο, ο Άρης μπήκε πιο δυνατά και ευτύχησε μάλιστα να κερδίζει πέναλτι μόλις στο 5’, με τον Ινσούα να βρίσκει από πίσω τον Γκάμα και τον διαιτητή Τζοβάρα να υποδεικνύει την εσχάτη των ποινών. Ωστόσο, ο Διούδης απέκρουσε την εκτέλεση του, πέφτοντας στην αριστερή του γωνία!







Πριν καλά καλά περάσουν δέκα λεπτά, καταλογίστηκε και νέο πέναλτι υπέρ των «κιτρινόμαυρων», κατόπιν υπόδειξης του βοηθού Νικολακάκη. Απόφαση ξεκάθαρα λανθασμένη, αφού δεν υπήρξε κανένα χέρι του Γιόχανσον στη σέντρα του Μενέντεθ με τη μπάλα να βρίσκει στο μηρό του Σουηδού αμυντικού του Παναθηναϊκού…



Ο Γιουνές ανέλαβε την εκτέλεση του πέναλτι και έστειλε τη μπάλα στα δίχτυα, με τον Διούδη να πέφτει στην απέναντι πλευρά αυτή την φορά, ανοίγοντας το σκορ στο 15ο λεπτό.







Από το σημείο εκείνο και μετά, οι παίκτες του Άρη αύξησαν την πίεσή τους ψηλά, με αποτέλεσμα να «βραχυκυκλώσουν» τους «πράσινους», οι οποίοι από το 17’ και την (μη) προσπάθεια των Μπουζούκη και Ινσούα, χρειάστηκε να περιμένουν μέχρι το 41ο λεπτό για να κάνουν πραγματικά αισθητή την παρουσία τους στα καρέ του Κουέστα…



Όταν ο Μακέντα «πάτησε» τη μπάλα για τον Κάτσε ο οποίος από το ύψος του πέναλτι σούταρε άτσαλα, η μπάλα βρήκε στο σώμα του Δεληζήση και στη συνέχεια ο Μπουζούκης δεν μπόρεσε να σουτάρει καλά!



Στο μεσοδιάστημα, ο Παναθηναϊκός υποχρεώθηκε στο 33’ σε αναγκαστική αλλαγή, με τον τραυματία Γιόχανσον να δίνει τη θέση του στον Δώνη, αλλά και διαφοροποίηση του συστήματος σε 4-3-3, με τον Πούγγουρα να παίζει ως δεξιός μπακ.



Ενώ τέσσερα λεπτά μετά, οι γηπεδούχοι είχαν μια καλή φάση για το 2-0, από τη σέντρα του Γκάμα και την κεφαλιά του Δεληζήση αλλά ο Διούδης «απογειώθηκε» και έδιωξε σε νέο κόρνερ.



Για να πάμε στην ανάπαυλα με το σκορ στο 1-0 και τις τελικές στην εστία να είναι 5-3, τα κόρνερ 3-0 και την κατοχή της μπάλας 37%-63% αντίστοιχα.



Στην επανάληψη, η ομάδα του Σάββα Παντελίδη μπήκε αποφασισμένη να «κλειδώσει» τη νίκη της, πιέζοντας εκ νέου ψηλά και δημιουργώντας τρεις φάσεις μέχρι τη συμπλήρωση μιας ώρας αγώνα! Ωστόσο, ούτε η κεφαλιά του Βέλεθ στο 53’, ούτε το πλασέ του Ντιγκινί τέσσερα λεπτά μετά, ούτε και το σουτ του Γιουνές στο 60ο λεπτό κατέληξαν στα αντίπαλα δίχτυα.



Αφού κατάφεραν να αποφύγουν το 2-0, λοιπόν, από εκείνο το σημείο και μετά, οι παίκτες του Γιώργου Δώνη κυκλοφόρησαν ακόμα καλύτερα τη μπάλα και έψαξαν να βρουν τους χώρους για να απειλήσουν και να φτάσουν στην ισοφάριση.



Απέναντι σε μια ομάδα που, όσο περνούσε η ώρα, τους περίμενε στο μισό γήπεδο, προκειμένου να χτυπήσει σε κάποια αντεπίθεση, πρώτα ο Κάτσε στο 62ο και ύστερα ο Ινσούα στο 70ο λεπτό, σπατάλησαν δύο πολύ καλές ευκαιρίες, δεδομένου πως σε αμφότερες τις περιπτώσεις ήταν αμαρκάριστοι….



Ο Δώνης προχώρησε σε νέες αλλαγές με τον Παναθηναϊκό να παίζει με δύο σέντερ φορ μετά την είσοδο και του Καμπετσή, στο 74’, ενώ ο Μακέντα στο 83’ δεν μπόρεσε να νικήσει με την δύσκολή κεφαλιά του τον Κούεστα.







Στην αμέσως επόμενη φάση, ο Άρης είδε το δοκάρι να στερεί από τον Βέλεθ τη δυνατότητα να πετύχει το 2-0, ενώ ο Μακέντα αποβλήθηκε ορθώς για δυνατό μαρκάρισμα πάνω στον Σιώπη, ένα λεπτό πριν το τέλος της κανονικής διάρκειας του ματς, αφού είδε τη δεύτερη κίτρινη κάρτα.







Για να φτάσουμε στο δεύτερο λεπτό των καθυστερήσεων, με τον Σιώπη να ανατρέπει τον Μπουζούκη και τον Τζοβάρα να καταλογίζει το πέναλτι, δείχνοντας του παράλληλα και την κίτρινη κάρτα. Ενώ στο αμέσως επόμενο λεπτό, ο Χατζηγιοβάννη εκτέλεσε το πέναλτι α λα Πανένκα και με το τρίτο του φετινό τέρμα στο πρωτάθλημα, σημείωσε το τελικό 1-1...







Οι συνθέσεις:



Άρης (4-2-3-1): Κουέστα, Κωνσταντινίδης, Βέλεθ, Δεληζήσης, Μενέντες, Μπάσα, Σιώπης, Γκάμα, Ντιγκινί (73’ Ματίγια), Γκαρσία (79’ Μάβραϊ), Γιουνές.



Παναθηναϊκός (3-4-3): Διούδης, Πούγγουρας, Κολοβέτσιος, Μαυρομμάτης (74’ Χατζηθεοδωρίδης), Γιόχανσον (33’ Δώνης), Κάτσε (74’ Καμπετσής), Κουρμπέλης, Ινσούα, Χατζηγιοβάνης, Μακέντα, Μπουζούκης.



Διαιτητής: Γιώργος Τζοβάρας (Φθιώτιδας).



Θυμηθείτε εδώ το live του sport-fm.gr:



